Зэныбжьэгъугъэм и кубокыр къахь
Урысей Федерацэм футболымкIэ и щIалэгъуалэ командэ къыхэхар Санкт-Петербург щекIуэкIа «Зэныбжьэгъугъэм и кубок-2013» зэхьэзэхуэм щытекIуащ. Абы хэлъхьэныгъэшхуэ хуищIащ «Спартак-Налшыкым» и гъуащхьауэ Болэ Руслан.
Къэрал Щхьэхуитхэм я Зэныбжьэгъугъэм хыхьэ къэралыгъуэхэм я щIалэгъуалэ командэхэр зыхэта зэпеуэр хуабжьу удэзыхьэх хъуащ. Урысей Федерацэм абы етIуанэ илъэс хъуауэ зэкIэлъхьэужьу текIуэныгъэр къыщихьащ.
Зыхэта гупым бжьыпэр щиубыда иужькIэ, ди щIалэхэм финалым и 1/4-нэ Iыхьэм Узбекистаным къикIахэр хьэрхуэрэгъу къащыхуэхъуащ икIи 2:0-у щыхагъэщIащ. Финалым кIуэн папщIэ ахэр нэхъ гугъу ехьащ икIи Болэ Руслан дигъэкIа топым и фIыгъэкIэ белорусхэр 2:1-уэ хагъэщIащ. Ди жагъуэ зэрыхъущи, абы етIуанэу дагъуэ къызэрыхуащIам къыхэкIыу «Спартак-Налшыкым» и гъуащхьауэ ныбжьыщIэр кIэух зэIущIэм хэтакъым. АрщхьэкIэ Урысей Федерацэм и командэ къыхэхар абы игъэдзыхакъым икIи, финалым Украинэм 4:2-уэ щефIэкIри, «Зэныбжьэгъугъэм и кубок-2013»-р зыIэригъэхьащ.
Къэхъун Бэч.
